### NN 61/2017 (28.6.2017.), Presuda i Rješenje Visokog upravnog suda Republike Hrvatske broj: Usoz-79/16-5 od 28. ožujka 2017.

VISOKI UPRAVNI SUD REPUBLIKE HRVATSKE

1428

PRESUDA

I

RJEŠENJE

Visoki upravni sud Republike Hrvatske u vijeću sastavljenom od sudaca toga suda Arme Vagner Popović, predsjednice vijeća, Ane Berlengi Fellner, Marine Kosović Marković, Mirjana Čačić i Eveline Čolović Tomić, članova vijeća, uz sudjelovanje više sudske savjetnice Ljerke Morović Pavić, zapisničarke, u postupku ocjene zakonitosti općeg akta pokrenutog po zahtjevu Ante Duvnjaka iz Zagreba, Istarska 42, na sjednici održanoj dana 28. ožujka 2017.

presudio je

Ukida se dio stavka 1. članka 7. koji glasi »s ukupnim obujmom građevine (zgrade) do 600 m3« i stavak 2. članka 7. Odluke o izmjenama i dopunama Odluke o komunalnom doprinosu (Službeni glasnik Općine Tisno, broj 8/15.).

i

riješio je

Postupak za ocjenu zakonitosti članka 12. Odluke o izmjenama i dopunama Odluke o komunalnom doprinosu (Službeni glasnik Općine Tisno, broj 8/15.), se obustavlja.

Obrazloženje

Podnositelj zahtjeva je dana 27. srpnja 2016. podnio zahtjev za ocjenu zakonitosti odredbe članka 7. i 12. Odluke o izmjenama i dopunama Odluke o komunalnom doprinosu (Službeni glasnik Općine Tisno, broj 8/15.) kojom su izmijenjeni članci 7. i 12. Odluke o komunalnom doprinosu Općine Tisno (Službeni vjesnik Šibensko-
 -kninske županije, broj 9/13., 15/13. i Službeni glasnik Općine Tisno, broj 1/14.). Uz zahtjev dostavio rješenje o komunalnom doprinosu Šibensko-kninske županije, Upravnog odjela za imovinsko-pravne poslove, prostorno uređenje i planiranje te komunalne poslove, klasa: UP/I-363-05/16-1485, urbroj: 2182/05-05/16-04 od 13. lipnja 2016. kojim je utvrđen obveznik plaćanja komunalnog doprinosa za ozakonjenje manje zahtjevne stambene zgrade na čest. zem. 1901/1 k.o. Jezera.

U zahtjevu podnositelj navodi da je odredba članka 7. Odluke kojom se utvrđuje jedinična vrijednost komunalnog doprinosa za utvrđeni dio obujma građevine u određenom m3 (600 m3) suprotna članku 31. stavku 7. Zakona o komunalnom gospodarstvu a utvrđenje jedinične vrijednosti komunalnog doprinosa za II. zona u jediničnoj vrijednosti za I. zonu u stavku 2. navedenog članka Odluke suprotna stavku 9. navedenog članka Zakona. U odnosu na članak 12. Odluke smatra da je način uređenja instituta »oslobođenja od obveze plaćanja komunalnog doprinosa« protivan Ustavu Republike Hrvatske jer se radi o pretežitom oslobođenju od obveze plaćanja komunalnog doprinosa u korist utvrđenih ovlaštenika prema jednom kriteriju. Predlaže Sudu da usvoji zahtjev i ukine osporene odredbe.

Donositelj akta u očitovanju od 10. listopada 2016. se protivi u cijelosti navodima zahtjeva iz razloga što je osporavana Odluka o izmjenama i dopunama Odluke o komunalnom doprinosu donesena temeljem ovlaštenja i odredaba važećeg Zakona o komunalnom gospodarstvu i Zakona o lokalnoj i područnoj (regionalnoj) samoupravi, pa je stoga protivno navodima iz zahtjeva ista zasnovana na zakonu i donesena u za to predviđenom postupku. Ukazuje na presude ovoga Suda, poslovni broj: Usoz-28/16 od 29. travnja 2016., Usoz-45/16 te smatraju da je odneseni zahtjev za ocjenu zakonitosti neosnovan.

Zahtjev je djelomično osnovan.

Osporavanu Odluku donijelo je Općinsko vijeće Općine Tisno na sjednici održanoj 21. prosinca 2015., temeljem članka 31. Zakona o komunalnom gospodarstvu (Narodne novine, broj 36/95., 109/95., 70/97., 128/99., 57/00., 129/00., 59/01., 26/03. – proč. tekst, 82/04., 110/04., 178/04., 38/09., 79/09., 153/09., 49/11., 84/11., 90/11., 144/12., 94/13., 153/13., 147/14. i 36/15.). Odluka je stupila na snagu osmog dana od dana objave u Službenom glasniku Općine Tisno.

Iz sadržaja zahtjeva proizlazi da podnositelj smatra da veličina građevine (m3) kao kriterij za određivanje jedinične vrijednosti komunalnog doprinosa je suprotan odredbi članka 31. stavak 7. Zakona o komunalnom gospodarstvu što posljedično znači da osporava zakonitost stavka 1. u dijelu koji glasi »s ukupnim obujmom građevine (zgrade) do 600 m3« i stavak 2. članka 7. navedene Odluke.

Odredba članka 7. stavak 1. i 2. Odluke o izmjenama i dopunama Odluke o komunalnom doprinosu glasi:

(1) »Za sve fizičke osobe u funkciji obveznika plaćanja komunalnog doprinosa, te sve pravne osobe ili obrte u funkciji obveznika plaćanja komunalnog doprinosa, s ukupnim obujmo građevine (zgrade) do 600 m3, prema pristigloj projektnoj dokumentaciji u nadležnom Upravnom odjelu Općine Tisno radi obračuna komunalnog doprinosa, utvrđuje se jedinična vrijednost komunalnog doprinosa za gradnju odnosno dogradnju, nadogradnju ili rekonstrukciju odnosno ozakonjenje građevina (zgrada), neovisno o namjeni građevine (zgrade), po vrsti objekta i uređaja komunalne infrastrukture i po pojedinim zonama, određena u kunama po m3 građevine (zgrade), kako slijedi:

|  |  |  |  |  |  |
| --- | --- | --- | --- | --- | --- |
| ZONA | kn/m³ | NAMJENA SREDSTAVA | | | |
| Javn. površine | Nerazvrst. ceste | Groblje | Javn. rasvjeta |
| I. | 138,00 | 40% | 30% | 20% | 10% |
| II. | 69,00 | 40% | 30% | 20% | 10% |
| III. | 45,00 | 20% | 40% | 10% | 30% |
| IV. | 30,00 | 20% | 40% | 10% | 30% |
| V. | 30,00 | 20% | 40% | 10% | 30% |

(2) Za sve fizičke osobe u funkciji obveznika plaćanja komunalnog doprinosa, te sve pravne osobe ili obrte u funkciji obveznika plaćanja komunalnog doprinosa, prema pristigloj projektnoj dokumentaciji u nadležnom upravnom odjelu Općine Tisno radi obračuna komunalnog doprinosa, s ukupnim obujmom građevina (zgrade) od 600 m3 i više, utvrđuje se jedinična vrijednost komunalnog doprinosa (za dio koji premašuje 600 m3), (dio do 600 m3 obračunava se prema stavku 1. ovoga članka) za gradnju odnosno dogradnju, nadogradnju ili rekonstrukciju odnosno ozakonjenje građevina (zgrada), neovisno o namjeni građevine (zgrade), po vrsti objekta i uređaja komunalne infrastrukture i po pojedinim zonama, određena kunama po m3 građevine (zgrade), kako slijedi:

|  |  |  |  |  |  |
| --- | --- | --- | --- | --- | --- |
| ZONA | kn/m³ | NAMJENA SREDSTAVA | | | |
| Javn. površine | Nerazvrst. ceste | Groblje | Javn. rasvjeta |
| I. | 138,00 | 40% | 30% | 20% | 10% |
| II. | 138,00 | 40% | 30% | 20% | 10% |
| III. | 100,00 | 20% | 40% | 10% | 30% |
| IV. | 45,00 | 20% | 40% | 10% | 30% |
| V. | 45,00 | 20% | 40% | 10% | 30% |

Ocjenjujući zakonitost osporavane odredbe Odluke treba poći od ovlasti koju Zakon o komunalnom gospodarstvu daje predstavničkom tijelu jedinice lokalne samouprave u pogledu uređenja komunalnog doprinosa na svom području.

Mjerodavna odredba za ocjenu zakonitosti osporene odredbe Odluke je odredba članka 31. stavak 7. Zakona o komunalnom gospodarstvu prema kojoj predstavničko tijelo jedinice lokalne samouprave donosi Odluku o komunalnom doprinosu kojom se obvezno utvrđuje: područja zone u gradu, odnosno općini, ovisno o pogodnosti položaja određenog područja i stupnju opremljenosti objektima i uređajima komunalne infrastrukture; jediničnu vrijednost komunalnog doprinosa po vrsti objekata i uređaja komunalne infrastrukture i po pojedinim zonama, određena u kunama po m3 građevine; način i rokove plaćanja komunalnog doprinosa; opće uvjete i razlozi zbog kojih se u pojedinim slučajevima može odobriti djelomično ili potpuno oslobađanje od plaćanja komunalnog doprinosa i izvore sredstava iz kojih će se namiriti iznos za slučaj potpunog ili djelomičnog oslobađanja od plaćanja komunalnog doprinosa.

Dakle, navedenom odredbom Zakona taksativno je propisano što je predstavničko tijelo jedinice lokalne samouprave u donošenju odluke o komunalnom doprinosu obvezno utvrditi, između ostalog i jediničnu vrijednost komunalnog doprinosa po vrsti objekta i uređaja komunalne infrastrukture i po pojedinim zonama, određenu u kunama po m3 građevine. Zakonodavac nije dao mogućnost predstavničkom tijelu jedinice lokalne samouprave da svojim općim aktom visinu komunalnog doprinosa veže uz veličinu objekta. Zakonom je dano ovlaštenje jedinici lokalne samouprave da odredi visinu komunalnog doprinosa po obujmu građevine a ne s obzirom na to radi li se o manjem objektu (do 600 m3) ili većem objektu (preko 600 m3). Osim toga, Zakonom je predviđena različita visina komunalnog doprinosa obzirom na vrstu komunalne infrastrukture a ne obzirom na veličinu objekta.

Iz navedenog slijedi da je predstavničko tijelo Općine Tisno dijelom stavka 1. i stavkom 2. članka 7. Odluke prekoračilo zakonom propisane ovlasti, slijedom čega je sud temeljem odredbe članka 86. stavak 3. Zakona o upravnim sporovima (»Narodne novine«, broj 20/10., 143/12. i 152/14.) odlučio kao u izreci presude.

Odluka o objavi presude temelji se na odredbi članka 86. stavak 4. Zakona o upravnim sporovima prema kojoj ukinuta odredba općeg akta prestaje važiti danom objave u »Narodnim novinama«.

U odnosu na zahtjev za ocjenu zakonitosti članka 12. Odluke, Sud nalazi da su prestale postojati pretpostavke za vođenje postupka budući osporena odredba općeg akta više nije na snazi jer je izmijenjena Odlukom o izmjenama i dopunama Odluke o komunalnom doprinosu (Službeno glasilo općine Tisno, broj 3/16.), slijedom čega je u ovom dijelu postupak obustavljen sukladno odredbi članka 88. stavak 2. Zakona o upravnim sporovima.

Broj: Usoz-79/16-5
 Zagreb, 28. ožujka 2017.

Predsjednica vijeća
 Arma Vagner Popović, v. r.